Virallinen lehti nro C 219 , 30/07/1999 s. 0241



Päätöslauselma ehdotuksesta neuvoston direktiiviksi Euroopan yhteisön kansallisten varustamoyhdistysten keskusjärjestön (ECSA) ja Euroopan unionin kuljetustyöntekijöiden yhdistysten liiton (FST) merenkulkijoiden työajan järjestämistä koskevasta sopimuksesta (KOM(98)0662 - C4-0718/98 - 98/0320(PRT)) Euroopan parlamentti, joka - ottaa huomioon komission ehdotuksen (KOM(98)0662 - 98/0320(PRT)) ((EYVL C 43, 17.2.1999, s. 9.)), - ottaa huomioon EY:n perustamissopimukseen liitettyyn sosiaalipolitiikasta tehtyyn pöytäkirjaan (N:o 14) liitetyn sosiaalipolitiikasta tehdyn sopimuksen, erityisesti sen 3 artiklan 4 kohdan ja 4 artiklan 2 kohdan, - ottaa huomioon komission tiedonannon neuvostolle ja Euroopan parlamentille sosiaalipolitiikasta tehdyn sopimuksen soveltamisesta (KOM(93)0600), - ottaa huomioon 24. helmikuuta 1994 Euroopan unionista tehdyn sopimuksen uudesta sosiaalisesta ulottuvuudesta antamansa päätöslauselman ((EYVL C 77, 14.3.1994, s. 30.)) ja 3. toukokuuta 1994 sosiaalipolitiikasta tehdyn sopimuksen soveltamisesta antamansa päätöslauselman ((EYVL C 205, 25.7.1994, s. 116.)), - ottaa huomioon ECSA:n ja FST:n 30. syyskuuta 1998 allekirjoittaman puitesopimuksen, - ottaa huomioon näiden työmarkkinaosapuolten päätöksen kehottaa komissiota välittämään mainitun sopimuksen neuvostolle sen täytäntöönpanemiseksi, - ottaa huomioon komission tiedonannon työajan järjestelystä 23. marraskuuta 1993 annetun direktiivin 93/104/EY soveltamisalan ulkopuolisilla aloilla ja toiminnoissa (KOM(98)0662), - ottaa huomioon ehdotukset neuvoston direktiiviksi merenkulkijoiden työajan valvonnasta yhteisön satamia käyttävillä aluksilla ((EYVL C 43, 17.2.1999, s. 16.)) ja komission suosituksen ILO:n yleissopimuksen nro 180 ratifioinnista, - ottaa huomioon 2. heinäkuuta 1998 antamansa päätöslauselman komission valkoisesta kirjasta työaikadirektiivin ulkopuolisista toimialoista (KOM(97)0334 - C4-0434/97) ((EYVL C 226, 20.7.1998, s. 70.)), - ottaa huomioon työllisyys- ja sosiaaliasiain valiokunnan mietinnön ja liikenne- ja matkailuvaliokunnan lausunnon (A4-0187/99), A. ottaa huomioon, että merenkulkuala (yhdessä muiden liikenteen alojen kanssa) jätettiin tietyistä työajan järjestämistä koskevista seikoista annetun direktiivin 93/104/EY säännösten ulkopuolelle, B. katsoo pitäneensä aina tätä soveltamisalan ulkopuolelle jättämistä epäoikeutettuna, koska sitä eivät tue mitkään tieteelliset tai yhteiskunnalliset näkökohdat, C. ottaa huomioon, että komissio laati heinäkuussa 1997 edellä mainitun valkoisen kirjan tarkastellakseen soveltamisalan ulkopuolelle jättämisen luonnetta ja määritelläkseen perusteet ongelman ratkaisemiseksi, D. ottaa huomioon, että työmarkkinaosapuolet aloittivat eri aloilla neuvotteluja alakohtaisiin sopimuksiin pääsemiseksi, E. ottaa huomioon, että työntekijöiden terveyden ja turvallisuuden suojelu kuuluu Euroopan yhteisön toimialaan, F. katsoo, että merenkulkualalla vallitsee erityisen kova kansainvälinen kilpailu ja että työntekijöiden terveyden ja työturvallisuuden suojelua koskevia määräyksiä on käsiteltävä myös kansainvälisellä tasolla, G. katsoo, että EU:lla on tilaisuus edistää tämän alan sosiaalista malliaan ja esiintyä yhtenä asianomaisissa kansainvälisissä elimissä, H. ottaa huomioon, että terveyden ja turvallisuuden alalla Euroopan yhteisössä on vähimmäisnormit ja että poikkeuksien on oltava tarkasti rajatut, I. katsoo, että sopimuksen täytäntöönpano ei oikeuta huonontamaan jäsenvaltioiden nykytilannetta merenkulkijoiden terveyden ja työturvallisuuden suojelussa; 1. Pitää myönteisenä ECSA:n ja FST:n tekemää sopimusta merenkulkijoiden työajan järjestelystä ja katsoo, että se tulee välittää neuvostolle; 2. Toistaa kehotuksensa tehdä toimielinten välinen sopimus yhteisistä järjestelyistä sosiaalipolitiikasta tehdyn pöytäkirjan (N:o 14) ja sopimuksen (sisällytetty muuttamattomina uuteen Amsterdamin sopimukseen) käytännön soveltamiseksi ja kehottaa komissiota ja neuvostoa aloittamaan todellisen vuoropuhelun parlamentin kanssa nykyisen epätyydyttävän tilanteen kohentamiseksi; 3. Palauttaa mieleen, että merenkulkualalla on vahva yhteys työ- ja toimintaturvallisuuden välillä ja että kummankin korkea taso on myös ympäristönsuojelun eräs tae; 4. Muistuttaa komissiota siitä, että sopimus sisältää vähimmäisvaatimukset sanotun kuitenkaan vaikuttamatta parempiin kansallisiin normeihin ja että poikkeuksien on oltava tarkasti rajatut ja valvotut, ja on otettava aiheellisesti huomioon yleiset periaatteet, jotka koskevat työntekijöiden terveyden ja turvallisuuden korkeatasoista suojelua; 5. Pitää myönteisenä komission valitsemaa lähestymistapaa kansainvälisten terveys- ja turvallisuusvaatimusten yleisenä perustana toimivan ILO:n yleissopimuksen nro 180 hyväksymisen edistämiseksi ja siitä neuvottelemiseksi, jotta voidaan taata merenkulkualan työntekijöiden keskenään vertailukelpoiset oikeudet riippumatta siitä, minkä lipun alla purjehtivalla aluksella he työskentelevät, ja estää kilpailun vääristymät; 6. Kehottaa komissiota varmistamaan, että direktiivissä annettuja päivämääriä kansallisen lainsäädännön osaksi saattamisesta noudatetaan, koska tämä on tae ILO:n yleissopimuksen nro 180 samanaikaisesti tapahtuvasta ratifioinnista ja myönteinen tulos, johon Euroopan parlamentti on pyrkinyt useiden vuosien ajan tämän alan terveys- ja turvallisuusasioissa; 7. Pitää myönteisenä rangaistusten määräämistä direktiivin täytäntöönpanon laiminlyönnistä ja kehottaa jäsenvaltioita luomaan tehokkaita valvontajärjestelmiä, jotta havaitaan nopeasti direktiivin määräysten noudattamatta jättäminen; 8. Pyytää muita alakohtaisia sekakomiteoita, jotka eivät vielä ole päässeet sopimukseen, aloittamaan neuvottelut ja päätymään myönteiseen tulokseen; pyytää komissiota neuvottelujen epäonnistuessa tekemään ehdotuksia alakohtaiseksi säätelyksi; 9. Kehottaa puhemiestään välittämään tämän päätöslauselman komissiolle, neuvostolle, ECSA:lle ja FST:lle.